Papersnake/gushiwen huggingface dataset:
和朱严留别
王禹偁（宋代）

之子有文行，常流窃比难。
援毫秋露下，开卷古风寒。
场屋推盟主，声诗立将坛。
论儒轻五霸，议古嫉三桓。
师仰唯韩愈，才名压李观。
固穷多短褐，忧道即忘餐。
见访山围郡，相逢菊满栏。
眼青怜造士，头白愧郎官。
罢举层霄远，监州勺水盘。
贫厨兼味少，市酝数杯酸。
旧业烦君勘，新题为我刊。
临岐留雅什，天马撼金銮。
行次叶县
欧阳修（宋代）

朝渡汝河流，暮宿楚山曲。
城阴日下寒，野气春深绿。
征车倦长道，故国有乔木。
行行渐乐郊，东风满平陆。
过弘济寺
许旭（明代）

中流遥见雁飞斜，一水苍苍起暮鸦。崖罅插江悬栈阁，洞门凿石走平沙。

几年北望成荒戍，忆昔南巡待翠华。乘兴独来寻藓壁，空阶开遍海棠花。
偈颂一百三十六首
释惟一（宋代）

衲僧行处，孤风凛然。
动无妄动，言无妄言。
如履薄冰，如临深渊。
不须明祖意，只此是单传。
翠光亭
蒋静（宋代）

君山堆翠出危尖，练水浮光照短檐。夜鹤晓猿同冷淡，胡床麈尾独安恬。

云来画栋休遮眼，月到澄溪任透帘。还似弃官陶靖节，北窗高卧怕谁嫌。
淳化中朝会二十三首 皇帝初举酒用《祥麟》。
郊庙朝会歌辞（宋代）

圣皇御宇，仁兽诞彰。在郊旅贡，游畤呈祥。星辰是禀，草木无伤。

纪异信史，登歌太常。
元日早朝呈故省诸公
卢纶（唐代）

万戟凌霜布，森森瑞气间。垂衣当晓日，上寿对南山。

济济延多士，跹跹舞百蛮。小臣无事谏，空愧伴鸣环。
黄河水
王祎（明代）

黄河水，西来一折一千里。四折东流归渤海，浑涛浊浪深无底。

旧传一清三千年，圣人乃出天下安。河水之清一何少，吁嗟至治何由还。

我愿河水年年清，圣人在上圣复生，千龄万代长太平。
过亭子墟见渔船偶赋
尹英图（清代）

郎抛罾罟妾轻桡，暮雨朝云任汐潮。网得一双文锦鲤，绿杨深处醉今宵。
招韩武康章
皎然（唐代）

山僧虽不饮，酤酒引陶潜。此意无人别，多为俗士嫌。
别旴江易耕道
徐元杰（宋代）

点勘窗前昼景舒，豁人双眼绿阴敷。
明方寸地通三级，会一理中该万殊。
静体阳工生意思，密融心匠活工夫。
丁宁后会秋风鹗，万里青冥是坦涂。
王子乔行
高允生（南北朝）

仙化非常道，其义出自然。王乔诞神诞，白日忽升天。

晻暧御云诞，飘飘乘长烟。寄想崆峒外，翱翔宇宙间。

七月有佳期，控鹤崇崖巅。永与时人别，一去不复旋。
樵川郊行
李方子（宋代）

避人忘井邑，耽静步郊原。落叶风能扫，寒花霜更繁。

山空樵响答，滩浅榜声喧。愿结山阳伴，长年此灌园。
居厚弟示和诗复课十首
刘克庄（宋代）

古书时务了无关，却悔胸中万卷蟠。
尚可追陪鸥鸟社，安能生死蠹鱼间。
毁言自叹今销骨，戆草谁怜昔犯颜。
圣主恩深臣命薄，黄冠结裹季真还。
句 其十五
张商英（宋代）

四时积雪瞻岷岭，三派飞泉出洞天。
探梅
释元肇（宋代）

冰雪催诗瘦入肩，几回山后又山前。枝头不见春消息，空倚阑干忆去年。
蓺玉轩
李彭（宋代）

短李江南秀，虬须让帝孙。开怀仍好客，爱画复堪论。

蓺玉风烟外，蓝溪气象存。他年多结绿，会看有乘轩。
临江仙·冬夜夜寒冰合井
苏轼（宋代）

冬夜夜寒冰合井，画堂明月侵帏。青缸明灭照悲啼。青缸挑欲尽，粉泪裛还垂。
未尽一尊先掩泪，歌声半带清悲。情声两尽莫相违。欲知肠断处，梁上暗尘飞。
次韵李知岁
王灼（宋代）

密雨连三日，青天未肯开。
庭除舞蚯蚓，几席上莓苔。
又说边声急，浑无乡信来。
愁心似流水，空费宝刀裁。
绿头鸭·道风清
王吉昌（元代）

道风清。武帘交互经营。聚三天、合和两地，斡元宫、真气流行。变刚柔、游龙牝马，应七十、十候生成。走玉飞金，喷烟吸雾，相交水火迅当鸣。六阴散、三阳鼎聚，丹品秀华英。香风衬、金光透体，几缕霞明。顿开基、头头性显，彻大千、沙界纵横。拉轻吹、徘徊踊跃，步云霄、体段峥嵘。非色非空，不增不减，海珍如意吐真晶。罄内外、光华无碍，神用六通迎。先天貌、功成荡荡，无复能名。
枕上
赵蕃（宋代）

道人急打五更钟，窗外悲风正吼松。
归梦不须惊久客，骤寒便欲作初冬。
升堂颂古五十二首 其二十六
释怀深（宋代）

年年今夜月华多，一点云生仗是魔。争似曹溪门下叟，一轮空月照婆婆。
题沈华父送行诗卷
陆文圭（元代）

孟阳索吾锦，景纯夺吾笔。
老我叹才尽，秀句吐不出。
东阳有行卷，展玩已盈帙。
乖雁岂为多，嵯菜复求益。
嗟吾乃佳吏，家世本经术。
一从冠惠文，不肯事佔择。
贞廉蹊苦薜，和劲调玉瑟。
簿书谢哭尘，车马动行邑。
君如声水鵾，我似退风鷁。
出处两忘言，黄花秋淅沥。
九月十九日出都别友
邵齐焘（清代）

鶢鶋愁钟鼓，麋鹿思长林。柰何抱拙讷，久此玷华簪。

罢秩归温凊，曲成恩已深。征桡候秋澨，枫岸日萧森。

十年旧伦好，樽酒叙离襟。骖騑俨就路，觞至不暇斟。

投分知有别，不谓已在今。登车一洒涕，所感非升沈。

假足欢遗草，分山怆完禽。久敦四海敬，能无歧路心。

向者并游乐，于兹渺难寻。寡过谅所期，山阿伫嘉音。
沉醉东风·秋景
卢挚（元代）

挂绝壁松枯倒倚，落残霞孤鹜齐飞。四围不尽山，一望无穷水。齐西风满天秋意。夜静云帆月影低，载我在潇湘画里。
御园暮春 其二
弘历（清代）

繁红漂锦浪，嫩绿锁书帷。春色阑珊矣，莺声睍睆而。

护纹鸥性野，逐蕊蝶情痴。大块文章富，时为一写之。
治中吴傅朋母夫人王逢原之女也傅朋作堂名养志乞诗为作此
释德洪（宋代）

少节暮年名太重，诏书致之坚不动。当年捧檄良为亲，安知坐中有张奉。

茅容避雨依树丛，旁人夷踞渠独恭。朝来杀鸡本供母，从教床下拜林宗。

两翁高行今谁继，吴侯作堂深措置。镜中勋业姑置之，自广其心养其志。

传闻绝似广陵公，从来孟陶风味同。

未能侯门烦倒屐，想见窗户开青红。夫人年高视听捷，扶持不用如华妾。

十分金叶寿千龄，笑看醉红潮玉颊。
渔具诗。射鱼
陆龟蒙（唐代）

弯弓注碧浔，掉尾行凉沚.青枫下晚照，正在澄明里。

抨弦断荷扇，溅血殷菱蕊。若使禽荒闻，移之暴烟水。
宿田舍
霍洞（宋代）

北风吹晴屋满霜，翁儿赤体悲无裳。
闺中幼妇饥欲泣，忍饥取麻灯下缉。
一身勿暇私自怜，鸣机轧轧明窗前。
织成五丈如霜布，翁作旋襴儿作袴。
明朝官中租赋急，依然赤体当风立。
金陵僦舟渡江至仪真登陆 其六
汪梦斗（宋代）

天围春涨阔，水展夕阳红。已是淮南客，常吟江左风。
祈泽寺
梵仙（宋代）

万里区区学宦游，江南江北几时休。朝来作别殷勤语，为谢多情黄栗留。
和建小学韵呈赵求仁使君
刘黻（宋代）

黉舍临溪静最安，朋来俊少共窥斑。
能知格物如星秤，即是程门第一关。
和吕秘校 其五
徐积（宋代）

我谓君才似楚骚，文章自可作清曹。但持古道徐而待，莫顾时人毁与褒。

水以源深流自远，竹因根老节弥高。如今且作东山卧，万事纷纷比一毛。
赋得文异水而涌泉得而字七排
石嗣庄（清代）

涌泉妙喻品题奇，开府推崇赵国诗。学到百川才沛若，赋成两汉德袆而。

千言自挟惊涛壮，一字全消涨墨滋。挥洒真能添活泼，纡回应与作涟漪。

鲸铿能得汪洋势，獭祭都袪汗漫词。远溯源头三峡上，高标名手六朝时。

拟将郭象悬河口，为抒宗生破浪思。锦绣每翻新颖样，波澜独具老成姿。

书中味义珠船获，篇里搜珍铁网垂。好藉韩潮留后劲，不妨陆海仰前规。

十分卓识呈泾渭，五色文章绘涣濉。想见寸心滂沛吐，露毫濡染正淋漓。
夜饮枕流次日以诗记陈迹
曾协（宋代）

水轩幽会六人同，夜色苍茫蜡炬红。
淅淅好风天似水，纷纷高论气如虹。
罚筹蝟起觞无算，醉骨山颓榼屡空。
却坐胡床看月上，对人楼殿有无中。
虞美人 残菊
袁毓卿（清代）

几番采撷东篱畔。秋老无人院。祡桑酒醒月昏黄。剩有清标偏耐、晓来霜。

明年秋色知何许。岁月如驰去。西风萧瑟太无情。吹得空阶瘦影、不分明。
殢人娇·或云赠朝云
苏轼（宋代）

白发苍颜，正是维摩境界。空方丈、散花何碍。朱唇箸点，更髻鬟生彩。这些个，千生万生只在。
好事心肠，著人情态。闲窗下、敛云凝黛。明朝端午，待学纫兰为佩。寻一首好诗，要书裙带。
谢达善见惠碧桃古体
舒岳祥（宋代）

碧桃有佳实，方春开白花。
花悦悦花者，实惠能诗家。
咏花不咏实，未解写叹嗟。
水苍充朝佩，天碧泻露华。
空青珍莫采，帝珠净无瑕。
水波远涵竹，霄影浮副瓜。
春山净梳掠，秋烟澹笼遮。
卵色未有别，胆形图更加。
清酸笑金橘，寒脆压银茄。
瑶池漱灵液，萼绿蒙翠纱。
一食润燥吻，再食思无邪。
三食换仙骨，四食凌飞霞。
回首谢玉塘，吾诗不妄夸。
东坝
崔敦礼（宋代）

前夜湖山月，今朝濑水船。飘零良自苦，浩荡有谁怜。

云合前村雨，风收别浦烟。乘凉趣归棹，咫尺是金渊。
赠明少遐诗
李骞（魏晋）

萧萧风帘举。
次韵得之看梅
祝允明（明代）

江梅不畏寒，时至开如霰。瑰姿静在野，卧病不得见。

国士抱奇静，端居察时变。杖策出城市，蒿莱满荒甸。

遐寻得幽赏，独对姑射面。化泰草木蕃，时闭贤不见。

无禾比两岁，□□将九县。分圭善会计，弃士如土贱。

俗儒诵腐简，乡子乐耽燕。熹歌唐虞授，复誉汤武战。

子有经世怀，待贾不自献。神威盛龙熊，奇秘卷帐钤。

时节会应求，风虎期非晏。巍然奋载绩，志沛声亦建。
陈子渊台州添倅
薛嵎（宋代）

高志爱官闲，来从玉笋班。
离家买湖名，开印对巾山。
风月添新句，朋游记旧颜。
桃花元有约，猥贱未能攀。
海棠春 立春日作
钱凤纶（清代）

佳人占得春光早。浓艳处、新妆偏好。红穗绿云斜，玉燕金钗袅。

轻笼翠袖低声道。愿岁岁、春光不老。看遍上林花，著意怜芳草。
惠相之惠顾渚芽答以建茗
袁说友（宋代）

一室环三径，诸郎读五车。
山高空锁翠，涧阔自流花。
辍我闽山焙，酬君顾渚芽。
书来惊岁晚，老去各天涯。
更漏子·出墙花
晏几道（宋代）

出墙花，当路柳。借问芳心谁有。红解笑，绿能颦。千般恼乱春。
北来人，南去客。朝暮等闲攀折。怜晚芳，惜残阳。情知枉断肠。
端午帖子词 皇后閤五首 其一
欧阳修（宋代）

画扇催迎暑，灵符喜辟邪。风光丽宫禁，时节重仙家。
鄞中桃花渡即事
释文珦（宋代）

城北桃花渡，楼居半海商。
官河通远浦，津树杂高樯。
旭日江烟暖，东风水草香。
为看风土异，客子又怀乡。
边州客舍
项斯（唐代）

开门不成出，麦色遍前坡。自小诗名在，如今白发多。

经年无越信，终日厌蕃歌。近寺居僧少，春来亦懒过。
寄高澹游
元祚（清代）

卖尽青山说买山，高年正好学偷闲。洞庭尽有梅花屋，何不携家住此间。
双调·沉醉东风·信笔
任昱（元代）

有待江山信美，无情岁月相催。东里来，西邻醉，听渔樵讲些兴废。依旧中原一布衣，更休想麒麟画里。
招隐六章
洪繻（清代）

古人轻荣华，脱组山中去。常恐世人知，白云最深处。

我本谋世人，何慕猿鹤御。祇因天地非，不觉尘途淤。

商山有紫芝，采之终朝茹。卧听寒泉鸣，起视霜天曙。
化佛五臓先被人偷了
释师观（宋代）

古佛行藏识者稀，为人一著太孤危。
蓦然撞著白拈贼，倒腹倾肠付与伊。
以诗句咏梅·十年花送诗人老
方蒙仲（宋代）

花老几人来，人老花常少。
安得似花人，年年陪一笑。
玉蝴蝶 春愁
叶小鸾（明代）

梦破晓风庭院，粉墙花影，睡起恹恹。几日双娥，愁损镜里春尖。

看尽他、莺梭柳线，都织就、雾锦云缣。最难忺。催花小雨，依旧廉纤。

堪怜。韶光淑景，芊芊芳草，寂寂钩帘。燕子归来，花香都向绿琴添。

散闲愁、流红泛去，消酒困、湿翠飞黏。怯春衫。香烘袅袅，袖护掺掺。
题林路钤诗轴
李曾伯（宋代）

过眼多陈迹，论心只旧时。艰难几年事，感慨数公诗。

觅句新尤健，谈兵老不衰。效颦聊尔耳，莫说姓名谁。
次韵使君湖庄歌
曹彦约（宋代）

使君德量湖水宽，和气袭人春避寒。
山川自古穷绝处，铸铁点顽成转丹。
频作好诗醇似酒，妃子斗妍西子丑。
人生行乐只花时，更吸西江斟一斗。
秋怀十首微云淡河汉疏雨滴梧桐为韵
杨冠卿（宋代）

呼船下平湖，山如髻鬟瞰。
物华逼摇落，水明天淡淡。
中藏今古愁，岁月不可勘。
为语羊征南，声名本来暂。
送达师游天台次参寥韵
刘季孙（宋代）

正诵兴公赋，报师来别予。兴长寻瀑布，语罢振行裾。

胜事云霞异，清吟岩谷虚。石桥镌岁月，知不假人书。
秋夕不能佳眠
范成大（宋代）

书坐即摧颓，夜卧亦展转。
检校百骸间，无一得安稳。
四大元假合，解散会归尽。
何烦造化儿，前期苦相窘。
咄咄方书空，忽发一笑冁。
都缘有我相，浪把此身认。
于中有安否，随即生喜愠。
蝉声耳根响，蝇翅目中晕。
无明遍大千，袛自植愁本。
化儿安在哉？作诗谢不敏。
偈五首 其四
释道行（宋代）

句亦刬，意亦刬，绝毫绝釐处，如山如岳。句亦到，意亦到，如山如岳处，绝毫绝釐。
小言问疾兼怀匡山人
瞿智（元代）

东江漾漾春流浊，西郭深深辙迹疏。放浪久无狂贺老，风流独有病相如。

门前看竹不题凤，溪上赏花多钓鱼。
石炭·并引
苏轼（宋代）

彭城旧无石炭。元丰元年十二月，始遣人访获于州之西南白土镇之北。以冶铁作兵，犀利胜常云。

君不见，前年雨雪行人断，城中居民风裂骭。
湿薪半束抱衾裯，日暮敲门无处换。
岂料山中有遗宝，磊落如䃜万车炭。
流膏迸液无人知，阵阵腥风自吹散。
根苗一发浩无际，万人鼓舞千人看。
投泥泼水愈光明，烁玉流金见精悍。
南山栗林渐可息，北山顽矿何劳锻。
为君铸作百炼刀，要斩长鲸为万段。
和章质夫成都运司园亭诗·海棠轩
吴师孟（宋代）

花淑对高轩，如用丹青彯。
锦水一匳红，玉台千面笑。
松篁两翠幄，常护东西照。
子细看韶妍，方知化工妙。
六丑 木棉谢后作
陈洵（清代）

正朱华照海，带碧瓦、参差楼阁。故台更高，无风花自落。

一梦非昨。过眼千红尽，去来歌舞，怨粉轻衣薄。青山客路鸪啼恶。

泪断香绵，灯收雨箔。颓然旧游城郭。尚幢幢日盖，残霸天邈。

川盘岭礴。算孤根易托。顿有离家恨，何处著。争枝又闹群雀。

似依依念定，惹茸曾约。芳韶好、柳黄初啄。得知道、一样天涯化絮，到头漂泊。

山中事、分付榴萼。笑燕子、尚恋西园夜，春归未觉。
春日
陆游（宋代）

春来日日困春酲，徂岁如驰得我惊。
山寺馈茶知谷雨，人家插柳记清明。
登阶勃窣晨鸡老，侵路纵横野草生。
堪叹筋骸犹健在，强随丁壮事深耕。
句
赵孟淳（宋代）

落花遇雨扫不去，败草经春划又生。
赠广上人
释智圆（宋代）

魏阙林泉趣本同，随缘来往兴何穷。
闲宵访我茆堂宿，湖水无波月照空。
题谭子草玄亭
邓云霄（明代）

一片冰心隔市廛，闲来卜筑帝城偏。翛然虚室能生白，率尔挥毫学草玄。

径外小桥澄水木，檐前远岫澹云烟。问奇载酒谁同醉，妙趣休将醒者传。
春思
陆龟蒙（唐代）

怨莺新语涩，双蝶斗飞高。
作个名春恨，浮生百倍劳。
胡季和送江梅山茶来
晁说之（宋代）

山茶有色笑江梅，无色江梅谢不才。
莫言无色无才思，几许才从色上来。
天际素娥能绰约，人间红袖恨徘徊。
谁将玉质酡颜醉，绛雪朱丝解不开。
舍弟南源刈稻
曾巩（宋代）

买田南山下，禾黍忽已秋。
糟床待此注，岂止衣食谋。
穷阴迫霜霰，不可迟揫收。
吾党二三子，晨行已寒裘。
久苦城中嚣，至山谅优游。
况已除险秽，新堂置岩幽。
窗轩众峰出，阶墀水淙流。
良材未成种，草树亦已稠。
寒花开照耀，谷鸟乐啾啁。
心与珍境接，佳兴固已遒。
而况馈朝夕，甘美日可搜。
黄鸡肥落俎，清酤湛盈瓯。
时鲜鱠冰鲫，余滋拆丹榴。
此味何以侑，文辞颇赓酬。
昼务诫遗滞，夜工督舂揄。
因观透穑劳，始觉奉养优。
此乐讵非幸，人生复何求。
送子固自起，往意不可留。
烹茶
葛胜仲（宋代）

俗耳未容听滴沥，水瓶聊遣挹泓澄。晴轩小酌煎新茗，纱帽笼头似管宁。
借刘太常说文诗
江总（南北朝）

刘棻慕子云。
许慎询景伯。
硕学该虫篆。
奇文秀鸟迹。
曰余徒下该。
待问垂重席。
不诣王充市。
聊投班玩籍。
三写徧钻研。
六书多补益。
幽居服药饵。
山宇生虚白。
留连嗣芳杜。
旷荡依泉石。
夫君爱满堂。
愿言驰下泽。
探梅
李龙高（宋代）

问讯南枝开未开，花禅许我日徘徊。
桐江一缕清风在，莫误刘郎物色来。
奉和袭美暇日独处见寄
陆龟蒙（唐代）

谢府殷楼少暇时，又抛清宴入书帷。三千馀岁上下古，

八十一书文字奇。冷梦汉皋怀鹿隐，静怜烟岛觉鸿离。

知君满箧前朝事，凤诺龙奴借与窥。
生查子（梅次韵）
高观国（宋代）

香惊楚驿寒，瘦倚湘筠暮。一笛已黄昏，片月尤清楚。

沈沈冰玉魂，漠漠烟云浦。酸泪不成弹，又向春心聚。
读邸报二首
刘克庄（宋代）

并驱华毂适通逵，中路安知判两岐。
邪等惟余尤甚者，好官非汝孰为之。
累臣放逐无还理，陛下英明有寤时。
闻向萧山呼渡急，想追前事亦颦眉。
永明禅师真赞二首 其二
释德洪（宋代）

以公风神，为我律度。交神见之，是真保护。
蝶恋花 春尽
陆敏（清代）

莺唤纱窗惊晓梦。日上三竿，乱把花枝弄。杨柳池塘烟水重。

荼把香暖时相送。

懊恼游蜂闲打閧。自捲湘帘，玉笛轻声弄。暗卜金钱何处用。

六幺倒挂窗前凤。
浩叹
邹汉勋（清代）

后夔不复起，希声委涂泥。中间有作者，抱独无由知。

靡靡世所好，师延乃出奇。子野琴何在，何不撞头为。

清商与浊徵，正声犹曰宜。沐猴而冠佩，流传亦至斯。

始知玉石故杂糅，不可矫矫求异时。作诗但令老妪识，典诰大语勿相师。
代挽赵工侍汤氏人三首
刘宰（宋代）

西湖野树上林花，竹乐谁知大尹家。
帘幕垂垂人兀坐，金猊香散日西斜。
吊达奚司空次苏应机原韵 其三
陈仕俊（明代）

真成芳草落天涯，谁念王孙信息赊。狐首自难忘故国，猿肠空断忆还家。

游魂缥缈随风叶，冷泪斓斑散雨花。千载越裳重译使，摩挲谁不为兴嗟。
初入蜀州阁道作
宋祁（宋代）

缘云栈脚转嵯峨，使者重来叱驭过。
杜宇有冤啼夜月，女萝凭鬼护山阿。
岩深树气埋苍雾，峡窄江形束素波。
自问一春行役苦，带环移眼奈衰何。
秋雨
陆游（宋代）

一秋风雨蔽白日，积水鬼神愁太阴。
寒螿悲鸣草根湿，水鸟暝哭菰丛深。
残年不觉日月逝，病骨惟愁霜露侵。
常有淖糜支旦暮，一毫宁复少年心？
送郑二之茅山
皇甫冉（唐代）

水流绝涧终日，草长深山暮春。犬吠鸡鸣几处，条桑种杏何人。
答崔伯易白雪之句
徐积（宋代）

北叟有奇歌，调与声俱绝。此歌本难名，强名为白雪。

一唱白云开，再唱青云裂。朝唱迎朱霞，暮唱入明月。

声在明月宫，桂树生秋风。秋风吹明河，银浪翻长虹。

河汉与海通，安知声所终。如此谁可知，但问牵牛公。

如此谁可听，直须登青冥。酒仙骑赤龙，诗仙骑长鲸。

一夜到平明，北叟声且停。遗响来南城，犹似孤鸾鸣。

南公对北叟，阮籍逢孙登。阮籍正长啸，孙登作凤鸣。

羞杀阮步兵，笑杀孙先生。
春近四绝句
黄庭坚（宋代）

小雪晴沙不作泥，疏帘红日弄朝晖。
年华已伴梅梢晚，春色先从草际归。
左顺门捧敕授日本使臣
罗洪先（明代）

圣朝柔远重丝纶，罢直传宣候紫宸。东海无波通信使，上天有语属词臣。

捧来琐闼龙文动，赐向彤庭象译频。不是为儒称载笔，玉阶岂得置微身。
江行迓宪使遇风
崔敦礼（宋代）

星使乘槎势若飞，微官奔走遂忘危。
扁舟掀舞身如叶，短棹欹斜命缀丝。
乱眼云山疑醉梦，拍天波浪意蛟螭。
西风送我归渔浦，落日衔山未晚炊。
春晴野望
丰绅殷德（清代）

西山积雪消，霁色散平楚。微风扇淑气，闲云澹容与。

溪流春涨主，历历鱼堪数。悠扬远寺钟，掩映隔村树。

翠壁倚高寒，晴霞横一缕。阳阿花欲绽，幽涧禽交语。

羡彼山中居，遐观独延伫。
柳梢青（杨花）
周晋（宋代）

似雾中花，似风前雪，似雨馀云。本自无情，点萍成缘，却又多情。

本湖南陌东城。甚管定、年年送春。薄幸东风，薄情游子，薄命佳人。
失题二首 其一
黄渊耀（明代）

东道烟霜信使稀，步看流水念荆扉。殊方蹈事多疑畏，衰世为人有是非。

同病尚闻河上曲，违时终弃汉阴机。吾生志业存风雅，勉事删修力自微。
自戎府出还珠门，晚归廨舍
范梈（元代）

光迎署府千花树，秀入河桥万柳梢。春日楼台围翠巘，夜晴灯火接青郊。

升平旧俗今犹在，浩荡流年又过交。董奉接官何处宅？相依愿与结衡茅。
浣溪沙·霜日明霄水蘸空
张孝祥（宋代）

霜日明霄水蘸空。鸣鞘声里绣旗红。澹烟衰草有无中。
万里中原烽火北，一尊浊酒戍楼东。酒阑挥泪向悲风。
园中作
陆游（宋代）

疏篱围中庭，野水赴方塘。
春雨路易乾，徐步蹋夕阳。
艳艳红杏梢，忽已占年光。
我老来日短，乃复不自量，接花待其成，邻里共笑狂。
万事孰能料，社栎老不僵。
磊磊盘中果，安知不获尝？作诗遣闲愁，一笑无留觞。
再和尧夫同前
韩维（宋代）

朱弦四十昔尝闻，艺不论多贵绝伦。
少损新声放平淡，免教醉杀白头人。
句
芮烨（宋代）

今作尘埃奔走人。
题岳王墓
姚文奂（元代）

旌忠函骨北山根，一过西湖一断魂。独扫金人归朔漠，长驱铁马到中原。

奸邪百代空遗臭，父子终天尚雪冤。墓木屯阴森战戟，萧萧风雨泣黄昏。
喜雨三首呈景仁侍郎兼献大尹宣徽 其三
司马光（宋代）

麦田正尘坌，桑径忽滂沱。比屋起相告，荷锄行且歌。

园林半扃锁，车马绝经过。大尹爱民物，何妨喜更多。
奉使越南入关留别和越南魏克循韵 其二
劳崇光（清代）

车锡南针万里来，江山放眼壮怀开。最难胜事从今创，况得新诗满载回。

别绪乍牵堤上柳，归期还信岭头梅。友声回首长相忆，清梦时萦昭德台。
月桂辞送陈兄部运京口
刘宰（宋代）

芳菲菲兮月之桂，子之家兮傅芳世世。
月之桂兮古犹今，往则得兮子宁不嗣音。
冠鹖冠兮谢章甫，司征商兮河之浒。
更兼官兮部运，幸讫事兮事忤。
归来兮归来，倚门怅望高堂慈母。
演关雎诗十首 其九
弘历（清代）

荇菜之芳兮，锜釜湘之。荇菜之茜兮，豆豋荐之。荇菜之脩兮，明堂羞之。
雨中
区仕衡（宋代）

蓬窗竹户小园东，湿书残红又浅红。
羡杀乌栖深树稳，豆花篱落花流中。
夏夜集冯员外汝言举子汝强宅赋得花字
谢榛（明代）

淹留数高会，伯仲复名家。
白发几年客，红蕖三度花。
风从西苑至，月傍帝城斜。
徙倚发孤咏，隔林啼曙鸦。
复字闲咏六言绝句五首 其二
张含（明代）

苍松错错落落，桃花灼灼盈盈。树老云盘睡鹤，春残雨咽啼莺。
进字说二首
王安石（宋代）

正名百物自轩辕，野老何知强讨论。
但可与人漫酱瓿，岂能令鬼哭黄昏。
秋池一枝莲
郭恭（清代）

秋至皆零落，凌波独吐红。托根方得所，未肯即随风。
宋赋
李龙高（宋代）

姚子编文去取难，将渠例与白歌删。
后人要识心如铁，却向桃花赋里看。
和高吉父六绝 其四
杜范（宋代）

平生习懒怕逢迎，相望何时可合并。妙语贯珠分在手，山斋快读晚风轻。
七娘子（和贺方回登月波楼）
毛滂（宋代）

月光波影寒相向。借团团、与做长壕样。此老南楼，风流可想。殷勤冰彩随人上。

欲同次道倾家酿。有兵厨、玉盎金波涨。云外归鸿，烟中飞桨。五湖秋兴心先往。
长安早春赠万评事
戴叔伦（唐代）

春风归戚里，晓日上花枝。清管新莺发，重门细柳垂。

经过千骑客，调笑五陵儿。何事灵台客，狂歌自不知。
奉和元叔锡服
李正民（宋代）

荣路回翔莫叹迟，郊居连岁捧泥芝。虎符已被新章绶，茜绂犹泥旧品仪。

应佩宝瓶三日宠，却同显祖四明时。一门丰泽知难报，就日倾心比露葵。
杂感 其一
徐瑞（宋代）

夸父以渴毙，麦杖终死兵。项王称拔山，霸图竟无成。

区区诸勇力，如何与天争。子房类妇人，谈笑立功名。

去去从谷城，迢遥学长生。
过八叠有小舟卖虾是日风便但江岸萦迂疾徐相半
王十朋（宋代）

舟经八叠疾还徐，帆便风高水自迂。要与曲生谈妙理，试呼渔父买长须。
辛峰阁听雨和鹤江韵
汪新（清代）

春愁无计遣，况复雨兼风。薄雾凝高阁，寒云没断鸿。

蒲团同白足，箬笠愧渔翁。句引离乡思，更残滴沥中。
用德祖韵送毛彦时二首 其二
程俱（宋代）

断港冰未泮，海风起蓬蓬。君行亦良苦，浮家秋复冬。

故人一相遇，醉觉心形融。道旧有深乐，班荆馀古风。

何当度杨子，起视东井中。未应迫期会，促步佐一同。

况当万灯燃，流光煖疏栊。胡为即言别，系书凭鸟工。

空令千里月，团团出天东。解舟动栖禽，破晓啼匆匆。

酒阑城西道，已失衔烛龙。振衣一回首，瞥去如惊鸿。
二月将半寒暄不常
杨万里（宋代）

南中冷暖直难齐，一日之间具四时。
脱了又添添又脱，寒衣暑服镇相随。
满庭芳 晚步悼王千明
李良年（清代）

野鸟惊心，江花恨别，不堪重对春光。向来行处，巾屧此难忘。

痛矣西州人去，到如今、空负林塘。闲寻罢，羊昙清泪，凄断不成行。

漫看斜照外，南鸿归尽，水远川长。正谁家横笛，吹遍山阳。

况是清明时节，纸钱风、零乱垂杨。愁难说，歌残挽曲，蒿里是他乡。
凌朝浮江旅思
马周（唐代）

太清上初日，春水送孤舟。
山远疑无树，潮平似不流。
岸花开且落，江鸟没还浮。
羁望伤千里，长歌遣四愁。
俞荪墅示以杂兴四首乃用危骊塘所次唐子西韵
陈著（宋代）

学得无名氏，游于何有乡。
熟眠胜醉酒，清虑当焚香。
富有书连架，贫无盗伏梁。
只应诗社友，时节到门墙。
秋日
陈造（宋代）

梦蚁浪多忧，隙驹如许遒。
凄凉一霜早，黄落万山秋。
得失古青简，漂零予白头。
不因多病过，始觉此生浮。
偈颂一百零一首
释慧性（宋代）

方挹新春，又迎朱夏。
山不为高，水下为下。
梅雨连绵，虚空贴卦。
浸烂石鸟龟，黄梅添话欛。
鸟牙峰顶浪滔天，犀牛扇子增高价。
诵书示子聿
陆游（宋代）

乃翁诵书舍东偏，吾儿相和山之巅。
翁老且衰常早眠，儿声夜半方泠然。
楚公著书数百编，少师手挍世世传。
我生七十有八年，见汝任此宁非天。
中秋夜宴涵镜轩筵中作，并赠荫坡孝廉
林占梅（清代）

彩云空际涌冰毬，客主情殷乐事优。撤烛翘观千里色，张筵共赏一轮秋。

鸳鸯瓦碧蟾光耀，鹦鹉杯香桂影浮。今夜广寒无限景，羡君曾向此中游。
句
杨黎州（宋代）

人归汉后黄金屋，燕在虎家白玉堂。
宣州开元寺赠惟真上人
杜牧（唐代）

曾与径山为小师，千年僧行众人知。夜深月色当禅处，

斋后钟人到讲时。经雨绿苔侵古画，过秋红叶落新诗。

劝君莫厌江城客，虽在风尘别有期。
高阳台 重登峨眉亭感旧
刘澜（宋代）

春剪绿波，日明金渚，镜光尽浸寒碧。喜溢双蛾，迎风一笑，两情依旧脉脉。那时同醉，锦袍湿、乌纱敧侧。英雄何在，满目青山，飞下孤白。
片帆谁上天门，我亦明朝，是天门客。平生高兴，青莲一叶，从此飘然八极。矶头绿树，见白马、书生破敌。百年前事，欲问东风，酒醒长笛。
书田中问
赵蕃（宋代）

每逢田中来，必问田中事。言者为蹙頞，听者为酸鼻。

皆云水节愆，所以陂修废。田栽未曾了，旱势已复至。

承天无可说，有淀亦将既。早禾以日论，晚禾尚月计。

饿莩已五六，疫死又三四。自兹傥无雨，何以能卒岁。

时成道危苦，示尔应歔欷。
蜀童谣
佚名（唐代）

我有一帖药，其名曰阿魏，卖与十八子。
虎邱寺和苏轼韵
弘历（清代）

曾闻沈恭子，论诗虎邱岭。商周二千年，逸事谈井井。

平原为磨崖，光怪龙蛇耿。双绝寻无踪，累句纷蛙黾。

汲古得苏诗，兼金固在矿。硬语出横盘，有似鱼肠猛。

当年图伯人，志气颇驰骋。倏尔埋澒池，嘱子徒凄哽。

不及槃郢气，化石弹指顷。行春喜初地，不碍东风冷。

天水目与畅，琴书兴以永。归骑循兰蹊，江城入雨景。

何当岩半阁，坐弄新蟾影。去留随所适，奚用山僧请。
闲居书事
唐异（宋代）

幽居经宿雨，尾齿遍林塘。
一境无过客，千山自夕阳。
画禽多独语，夏木有馀凉。
招隐诗慵寄，时清谁肯忘。
句
王宏（唐代）

青女横霜夜，神炉盛冻天。
枕簟入林僻花瓜留客迟十韵
叶茵（宋代）

人人苦炎歊，於我觉太甚。
北户其清凉，万事付一枕。
题滴水岩 其二
刘才邵（宋代）

曾酌曹溪一掬甘，笑他梁燕自呢喃。根尘却是圆通境，个里何妨舌本参。
泰山行宫记·其二
赵国璧（明代）

双井村旧无泰山行宫，有之自今日始，其为制也，大殿三楹，前承以抱履，务列雨庑，置十王，重檐画壁，制极轮奂，屹然巨观。工肇于万历元年（1573）某月，成于三年（1575）某月。而终始其事者，则信士王勇也。

梁子来孟家是村、尝邀余往游，而因讯余以泰山神为由。余曰：“山之大者，其神必灵。泰山为五岳雄长，故其神雄五岳者，理也。”曰：“然则奚有所谓行宫？”余曰：“泰山亘东土，而其神则周游八极，无所不至。人意其所至，乃为宫承之。譬之达官，然所在衙署也，所经传舍也。行宫者，其即传舍之谓乎！”曰：“然则奚为而祀行宫？”余曰：“人意泰山远，欲祀之而不得，故立为行宫祀之，盖冀之以获福免祸。而君子则因而崇之，以诱人于行善者也。故闻雷霆之声者，必自循省其念；而睹洪涛之险者，未又不震慑其心。刻木为吏，非吏也，而期不对；画地为牢，非牢也，而期不入。土木而衣冠之，威望之而致钦；贵人搔首而行于市，则人不让道焉。由此言之，则善念以触而兴，以不触而泯者，人情大抵然矣。故君子又见于此，众以为事神获福，则因而成之；众以为慢神得祸，则因而惧之。古有神道设教，殁谓此与！”

梁子来孟曰：“君谈祀神之说备矣。然则君子之于善恶则如之何？”曰：“君子之心所畏者惟天，天者理而已。故理为祀，而不以祀为祀。其所见如斯而已，不知其他也。”梁子辗然曰：“君谈神人之理异甚，吾得闻所未闻，此岂惟足以昭吾乡人！”

方今淫祀大兴，佛屠宫观满天下，吾欲揭之五岳之巅，未能也。乃姑砻石而镌之词焉，不徒纪岁月而已。
芙蓉
刘克庄（宋代）

纷纷亭锦映池塘，艳冶姿容淡泊妆。
醉去恍疑曾被酒，集来未泊可为裳。
不怀绝色真如面。谁改新名作断肠，
只合尊前簪老监，石丁之事太微茫，
猿鹿图
牟巘五（宋代）

野鹿正周张，猿投两臂长。
由基方逞巧，何似总相忘。
二月春将半三首 其二
黄希旦（宋代）

二月春将半，农耕细雨中。花前轻薄子，醉倒笑春风。
偈二首
释嗣宗（宋代）

翠岩不是不说，只为无个季节。
今朝快便难逢，一句为君剖决。
露柱本是木头，秤鎚只是生铁。
诸人若到诸方，莫道山僧饶舌。
八月十四夜
徐积（宋代）

有人望月吟太虚，半夜秋风生碧芦。碧芦风起吹老桂，吟声入月惊蟾蜍。

明夜中秋更好吟，兔肥蟾大桂成林。桂兔之外有何物，玉池水到中秋溢，秋风刮水如霜滴。
挽范孺人
王庭圭（宋代）

少日来归奉藻蘋，一门冠盖拥朱轮。平生未识德公嫂，比岁才依孟母邻。

魂返蓬莱三万里，鹤归华表几千春。南州高士应匍匐，忍看灵车下北津。
复次韵 其二
李之仪（宋代）

幕府风流旧泛莲，裔孙家世掩青钱。别开眼界霞争烂，分得秋光菊未鲜。

灯阵有心欺醉帽，珠盘何日泻归船。锦囊示我锵金句，空愧巴吟缀后篇。
次韵黄文若春日山行过秦德久六首 其二
周紫芝（宋代）

眼前风物一番新，江上桃花恼杀人。可笑草玄窗下客，满庭吹絮不知春。
扬州与丁山人别
权德舆（唐代）

将军易道令威仙，华发清谈得此贤。

惆怅今朝广陵别，辽东后会复何年。
古别离
郭廷序（明代）

自少不出门，岂识天涯阻。郎欲上青霄，舟系江之浒。

从容对我言，慷慨无多语。妾亦不知愁，率尔聊相许。

风雨近深更，闻鸡还起舞。酌酒壮行装，薄劝三杯住。

执手问归期，笑指相如柱。匆匆分袂间，对面无分付。

上马出门行，马首犹一顾。归来心始忧，此别何仓遽。

孤灯耿兰房，滚滚流光度。记得别君初，黄花冒寒露。

此日又春回，绿柳阴如雾。登堂拜问姑，郎行何久处。

姑愁颜强笑，神京八千路。闻语暗心惊，低头泪如雨。

那知大丈夫，一别轻如羽。妾欲寄新衣，肥瘦应如故。

消息两茫然，鹊语空相误。欲上望夫山，愁心不成步。

清宵欲望之，东西忽迷路。何敢怨归迟，愿接夔龙武。

仗剑向南面，风光应未暮。却恐凤书严，致身归圣主。

草色上空阶，衡门疏旧屦。郎兮归去来，毋为功名苦。
定风波慢
柳永（宋代）

自春来、惨绿愁红，芳心是事可可。日上花梢，莺穿柳带，犹压香衾卧。

暖酥消，腻云亸，终日厌厌倦梳裹。无那。恨薄情一去，音书无个。

早知恁么。悔当初、不把雕鞍锁。向鸡窗、只与蛮笺象管，拘束教吟课。

镇相随，莫抛躲。针线闲拈伴伊坐。和我。免使年少，光阴虚过。
寄题更好轩二首 其一
杨万里（宋代）

经丘寻壑恰忙时，更有工夫到得诗。政用此时索诗债，素兄青士若为痴。
示霞上人
释如珙（宋代）

一大藏教言外荐，十方刹土目前看。老僧住世无多日，只要阇梨心地安。
赠幕史粹公罢政归钓鳌台
王重师（明代）

秋风吹动越江蘋，鳌海初归解绶人。十载已承丹阙宠，一竿闲与白鸥邻。

宦途久历怜腰折，烟水长耽乐性真。况有亭台遗址在，不妨萧散谢红尘。
太白襄阳歌图
韩淲（宋代）

谪仙非诗画非画，山简襄阳别有话。空令江左作图看，竹院留藏我悲咤。

传闻边头腥甲兵，岘首依前汉水清。只轮不返边尘扫，莫负当年力士铛。
读唐遗录六绝 其一 梁祖纪
王庭圭（宋代）

深宫三鼓夜方分，梁祖唯知虑太原。错料诸儿非彼敌，斩关还入万春门。
泛歙溪用老杜诗青惜峰峦过为韵 其四
胡舜陟（宋代）

草木纷纷落，江山正薄寒。云藏桐子宅，波急沈郎滩。

回首家林远，多愁革带宽。青枫知客恨，涂血点林峦。
列岫亭以窗中列远岫为韵 其三
黎民表（明代）

药畦将菊径，整整方成列。带经日徘徊，芳蕤露中折。
使君次韵再赋二首
刘克庄（宋代）

下车不识疾呼声，郡政清平教亦行。
曹相治齐宾盖老，何侯在楚厚龚生。
甘棠通国俱怀惠，遗藁因公得记名。
老受一廛无以报，先畴不腆尚堪耕。
独立
陆游（宋代）

午醉初醒後，回廊独立时。
斜阳明雨叶，乳鹊袅风枝。
违俗虽堪笑，师心颇自奇。
旁人疑徙倚，向道是寻诗。
秋日寄怀蓼洲弟
吴蕙（清代）

一夜砧声枫树凋，离亭风雨欲魂消。便鸿南向应无数，好寄新诗慰寂寥。
灵芝寺避暑因携茶具汎湖共成十绝
张镃（宋代）

白发催愁酒量悭，软尘盈袂饮尤难。
小童正对茶铛立，堪伴先生入画看。
桃叶曲
胡宗仁（明代）

桃叶渡头桃叶春，家家桃叶斗妆新。
不知何处初来客，未省吴姬会笑人。
宿山驿闻雨
李长霞（清代）

言投山驿宿，岩壑暮阴重。径僻穿芳草，门閒闭乱松。

疏镫深夜雨，倚枕隔溪钟。明日下山路，云迷处处峰。
伊犁谪居十有三年闻有放归之命感赋
陈庭学（清代）

雪巘云看塞上过，毡乡诗得室中哦。事无可覈残书少，足未曾经幽胜多。

博望遗声想笳吹，柳州续响壮铙歌。废材幸博新衔赐，十载谁期鬓易皤。
句 其一
孔平仲（宋代）

箫韶有遗韵，流入武溪中。
破贼凯歌八章 其六
李正民（宋代）

君王圣武自临戎，诸将欢呼战必躬。不是江头旗鼓出，退师安得却成功。
戍辽渡海二首 其一
孙蕡（明代）

天风万里噀洪涛，惊见神峰立巨鳌。绀节影摇龙伯国，绣幢光拂海凫毛。

浮空员峤随波长，绕石珊瑚出浪高。倘许从戎树勋业，白头归路拥旌旄。
景蕃还所借诗卷并辱以诗辄次韵
张扩（宋代）

诗家难传最上路，汝南雪令排盐絮。至今白战亡此手，我欲重参愧迟暮。

虎头文字逼前辈，衮衮屡蒙分尺素。天闲老骥日千里，何用盐车追蹇步。

向来击赏枫落句，见不及闻君已误。报之错刀竟坐痴，他日尘昏磨不去。
汪正夫云已厌游湖上顾予犹未数往遂成长篇寄之
郑獬（宋代）

君已厌折湖上花，我犹驱迫坐两衙。须知乐事属閒客，日日携觞不在家。

况君才力自少对，取次落笔成天葩。春风湖上与之敌，豪放丽绝无以加。

幽岩绝壁无不到，欲缘云汉寻天槎。顷属胜游不得往，犹如野马绊在车。

眼看红英零落尽，长条已被绿叶遮。春芳虽晚犹得在，山丹正好红相誇。

终当摆去百事役，与君共蹑南山霞。虽老犹能沃金叶，卞娘送以双琵琶。

已教楼下排花舫，醉到碧山春日斜。
忆秦娥
阚寿坤（清代）

繁华歇。繁华未了群芳接。群芳接。红楼夜雨，绿窗明月。

清明寒食中秋节。池塘藕换东风雪。东风雪。梅花玉笛，拣花丝缬。
听履霜操
黄庭坚（宋代）

灵宫窈窕兮寒夜永，篁打造天兮明月下影，木叶陨霜兮秋声兮。
我以岁莫起视夜兮，北山饮予斗柄。
幽人拂琴而当予，曰夫子则锺期，尝试刳心而为之听。
若有人兮亦既修，宴衽席之言兮不知其子之齐圣。
嘉孝子之心终无已兮，不忍忘初之戒命人则不语兮弦则语，客有变容而涕洟，奄不知哀之来处。
悲乎痛哉！葛屦翦翦兮絺綌凉凉，衣则风兮车上霜，天云愁兮空山四野，竭九河湔涕痕兮，忽承睫其更下。
嫠不忧其纬兮，恤楚社之不血食。
尽子职而不我爱兮，终非父母之本心。
天高地厚施莫报兮，固自有物以至今。
雉雊鸡乳兮，麋鹿解角。
天性则然兮，无有要约。
哀号中野兮，於父母又何求。
我行于野兮，不敢有履声。
恐亲心为予兮兮，是以有履霜之忧。
古人之骨朽矣，匪斯今也。
蹙然如兮乎其指，浩然如生乎其心也。
声音之发，勾其深也。
枯薪三尺，惟学林也。
元日不出
释显万（宋代）

坐意湘西野客家，诗筒茶灶旧生涯。痴云阁雨山腰重，老树冲波岸脚斜。

避缴冲芦怜雁阵，采花酿蜜厌蜂衙。故溪幸可浮茅屋，归听崖翁响钓车。
纸阁午睡二首 其二
陆游（宋代）

黄紬被暖青毡稳，纸阁油窗晚更妍。一饱无营睡终日，自疑身在结绳前。
咏裴休舍宅为寺
袁甫（宋代）

我怜裴相爱参禅，石上莲花几刻镌。
舍宅何如休起宅，赞侯师俭是名言。
送丁德淳省郎致政还丰城三首 其二
梁储（明代）

剑江有前辈，高谊重儒绅。明日耆英里，添君是几人。
和易岩喜雨韵
王柏（宋代）

转移剧暑若艰难，谁谓炎凉反掌间。
狐鼠就擒元愤郁，旄倪相庆便清閒。
雨声恰似政声好，天意翻嗤诗意悭。
一饱所关诚大矣，吾侪安得不开颜。
文与叔山园十咏 其三 杜若洲
何吾驺（明代）

登山既采蘩，临溪复杂芷。停桡问木兰，远远洛神至。
西塞山
韦应物（唐代）

势从千里奔，直入江中断。
岚横秋塞雄，地束惊流满。
忆仙姿（九之一）
贺铸（宋代）

白纻春衫新制。准拟采兰修禊。遮日走京尘，何啻分阴如岁。留滞。留滞。不似行云难系。
暮归舟中
宋庠（宋代）

一水萦纡荡夕霏，樵风上下燕参差。
斜阳无限沧洲景，可惜山阴兴尽归。
采石渡
曾极（宋代）

石琢浮屠遍水滨，兴亡岁久已成尘。
长江静夜芦花月，莫信牵愁拨櫂人。
従叔母杨氏挽词
苏洵（宋代）

老人凋丧悲宗党，寒月凄凉葬旧林。
白发已知邻里暮，伤怀难尽子孙心。
几年赠命涵幽壤，当有铭文记德音。
千里缄词托哀恨，呜呜引者涕中吟。
舟中偶成
徐崇文（清代）

汉江西望水浮空，到处垂杨系钓篷。两岸山光云影里，一春花事雨声中。

清波荡漾拖新绿，芬草迷离衬落红。此去迢迢千里路，扁舟借得满帆风。
句
俞括（宋代）

岩排星斗七，石涌佛身三。
幽思
陆游（宋代）

云际茅茨一两间，春来幽春日相关。
临窗静试下岩砚，欹枕卧看灵壁山。
红练带飞俱意得，锦熏笼暖尚香悭。
今朝社过添惆怅，高栋巢空燕未还。
袁参政挽诗
魏了翁（宋代）

奕奕万夫望，才名四十霜。
重来陪讲幄，三入位文昌。
地辟南厅峻，砖重首折行。
修途日未旰，弭节复相羊。
次韵张汉卿梦庵十八咏 其十四 月林
史浩（宋代）

蟾窟有奇芳，殖根此茂密。人间万种香，企之不可及。
病中杂兴五言十首
刘克庄（宋代）

皓素应难染，玄纁未易迎。
只宜大床卧，或命小车行。
忆兄
方荫华（清代）

梅花春信远相闻，别意远如落絮纷。山隔螺痕频有梦，江涵雁影记初分。

裁笺祇觉言难尽，学咏何由思不群。此日高堂应慰藉，遥听百里颂神君。
岳州守岁二首 其一
张说（唐代）

夜风吹醉舞，庭户对酣歌。愁逐前年少，欢迎今岁多。
燕誉堂饮别朱著作
刘敞（宋代）

岁晚节物变，会难羁旅悲。疏灯照四座，残菊醉空卮。

歌阕风雨起，舞馀冠佩攲。天明念陈迹，忽忽丛予思。
梅花集句 其二十一
李龏（金朝）

驿迥村幽客路微，今朝楚树发南枝。重门深锁无寻处，故斸云根带藓移。
寿和
贺知章（唐代）

惟以明发，有怀载殷。
乐盈而反，礼顺其禋。
立清以献，荐欲是亲。
于穆不已，裒对斯臻。
穆穆天子，告成岱宗。
大裘如濡，执珽有颙。
乐以平志，礼以和容。
上帝临我，云胡肃邕。
舟中和唐诗五首 其四 经废宝庆寺
邵宝（明代）

山中留古寺，门对夕阳开。苓露松春长，鸦风鹤夜回。

佛龛尘伏鼠，僧榻雨封苔。解得真空意，荒凉未足哀。
庭院深深 己亥清明
张令仪（清代）

前岁清明游兴畅，扁舟西子湖头。六桥烟景望中收。

天涯歌吹，金粉簇层楼。

今岁石门酬令节，山光树色清幽。暖风轻扬钓丝柔。

桃花流水，别自有丹丘。
城南杂咏二十首 山斋
张栻（宋代）

叠石小峥嵘，修篁高下生。地偏人迹罕，古井辘轳鸣。
持正率和中丞诸公喜雨诗二首用前韵
彭汝砺（宋代）

滂沱自足慰民忧，更洗瓯闽四五州。风入远林惊海坼，水吞平陆看川流。

禾麻嶷嶷私时泽，鱼鸟欣欣惬所求。凉簟饱眠吾亦乐，静窥槐叶拟开秋。
戏书宋子才止足堂
司马光（宋代）

举世恋荣禄，夜行无乃劳。
独君年未至，止足一何高。
矮制乌纱帽，宽裁白氎袍。
华榱坐终日，闲按紫檀槽。
垂虹亭
叶茵（宋代）

东西耕钓窟，左右利名津。
倚遍阑干曲，知几有几人。
小宴
陆游（宋代）

洗君鹦鹉杯，酌我蒲萄醅。
冒雨莺不去，过春花续开。
英雄漫青史，富贵亦黄埃。
今夕湖边醉，还须秉烛回。
题墨梅
王柏（宋代）

素质天然静，清芬绕鼻根。
更於翘楚上，一笔起冰魂。
师厚明日归南阳夜坐有怀
梅尧臣（宋代）

明朝子当去，我若云失龙。
龙归云未归，索莫将安从。
半夜出户望，参毕已正中。
倏然变阴黑，烈烈鸣窗风。
窗鸣不得寐，拥被一悲翁。
溪山才子图
凌云翰（元代）

曲折清溪有路通，吟诗驴背任西东。披图记得经行处，人在千山万木中。
和安这久雨
司马光（宋代）

秋霖逢甲子，禾耳恐须生。
流俗幸无验，高田犹有成。
润唯藜莠得，烂与蕙兰并。
早晚浮云豁，逍遥赋晚晴。
送朱叔止守南剑
楼钥（宋代）

同盟东下或西征，老我惟知管送迎。
只恐政成登省户，未容归骑向西城。
同主簿叔暮立
杨万里（宋代）

旋旋前山没，駸駸半臂寒。
鸥归势何嬾，林近意先安。
待月迟云麽，烦公小立看。
未知立玊筝，何似立江千。
句 其一
蒲宗孟（宋代）

收书万卷日沈酣，鲍谢诗篇老更耽。
和唐韦相国盛山十二咏 其十二 上士瓶泉
韦骧（宋代）

上士体虚无，瓶泉与道俱。倘馀涓滴润，可救众焦枯。
十八日上寿退赐坐十九日贡院锡宴二十一日紫
魏了翁（宋代）

严妆列卫启宸居，百辟滔滔若贯鱼。
后幄宰臣先奏事，犹随郎从立前除。
桃源词二首
施肩吾（唐代）

夭夭花里千家住，总为当时隐暴秦。

归去不论无旧识，子孙今亦是他人。

秦世老翁归汉世，还同白鹤返辽城。

纵令记得山川路，莫问当时州县名。
子夜吴歌九解赠殷近夫
郑善夫（明代）

郎今落海滨，侬亦可怜身。不见昌阳草，何曾生要津。

侬身不下堂，郎居隔江水。虽则隔江水，思心日万里。

昔别于何时，十载参与商。岂是无所见，狼嘴夜夜张。

夜夜抚素琴，恻恻生怨慕。枯桐在膝上，梧子在何处。

融融四五月，婉婉采莲女。海上无芙渠，谁则识莲子。

低头摘荷叶，举头看月光。归来觅剪刀，为欢制衣裳。

终日对海棠，终夜不成寐。何以不成寐，花开侬独自。

登楼看双星，蜘蛛在楼角。绵绵腹中丝，求匹不能得。

欢去一何久，欢来一何晏。来时何所赠，双双云锦段。
奉和章冠之长芦壁间韵
赵善括（宋代）

征帆来去方旁午，触我扁舟维荻浦。
疏林隐约响钟鱼，一苇可航参佛祖。
西风留客意如勤，永日闲消一炷薰。
诘朝霜重风力软，千里翠轂并刀分。
北邙行
张籍（唐代）

洛阳北门北邙道，丧车辚辚入秋草。
车前齐唱薤露歌，高坟新起白峨峨。
朝朝暮暮人送葬，洛阳城中人更多。
千金立碑高百尺，终作谁家柱下石。
山头松柏半无主，地下白骨多于土。
寒食家家送纸钱，乌鸢作窠衔上树。
人居朝市未解愁，请君暂向北邙游。
忘忧仙
徐积（宋代）

鸟不曾喧兽不争，鸾歌凤舞碧瑶城。群童尽唱忘忧曲，也似人閒乐太平。
与徐国英坐西窗渴睡中得四句
陈著（宋代）

古语相宜数日陪，西风未放木犀开。
子方兴尽欲归去，小雨又从溪外来。
上安晚节丞相三首
释道璨（宋代）

日食何曾费万钱，只将苜蓿荐春盘。
俸余不用肥奴马，留买青山取性看。
题徐惟得冲漠斋十二绝 其十二 昙阳恬澹
胡应麟（明代）

空山寂寂午闻鸡，一路桃花照旧蹊。漫说娄江恬淡观，真仙今在武陵西。
和王学士水车
蔡襄（宋代）

星鸟正中春事浓，农夫入田布嘉种。
田中白水极瀰漫，鹭翅群骞鱼鬣耸。
扶持水车倚塍畔，翻翻龙脊超双踵。
日在天中人在野，脱粟未逢心益恐。
妇姑晚饷犹德色，童稚伺馀窥馌笼。
夏苗欲长苦焦枯，又送微波上层陇。
伤哉作劳无早夜，岁终赢馓凡几桶。
丰年遗秉尚或歉，一有不登皆散冗。
赋田无利从来远，索息严於公上奉。
富者不耕耕者饥，役民权枋雄豪总。
钱塘风俗本夸奢，上商射利尤加勇。
丁男特壮走长街，仆奴意气金衔駷。
方春游女湖上行，举首惟愁钗插重。
笑汝田家弄水车，何不乘时作光宠。
西江月（春归）
韩元吉（宋代）

山路冥冥雨暗，溪桥阵阵花飞。一年寂寂又春归。白发自惊尘一。

不惜障泥渡水，且寻团扇题诗。杜鹃休绕暮烟啼。我欲风前重醉。
正月十二日游东坡白鹤峰故居，其北思无邪斋
杨万里（宋代）

诗人自古例迁謪，苏李夜郎并惠州。
人言造物困嘲弄，故遣各惠一处囚。
不知天公爱佳句，曲与诗人为地头。
诗人眼底高四海，万象不足供诗愁。
帝将湖海赐汤沐，堇堇可以当冥搜。
却令玉堂挥翰手，为提椽笔判罗浮。
罗浮山色浓泼黛，丰湖水光先得秋。
东坡日与群仙游，朝发昆阆夕不周。
云冠霞佩照宇宙，金章玉句鸣天球。
但登诗坛将骚雅，底用蚁冗封王侯。
元符诸贤下石者，秪与千载掩鼻羞。
我来剥啄王粲宅，鹤峰无恙江空流。
安知先生百岁後，不来弄月白苹洲。
无人挽住乞一句，犹道雪乳冰湍不。
当年醉里题壁处，六丁已遣雷电收。
独遗无邪四个字，鸾飘凤泊蟠银钩。
如今亦无合江楼，嘉佑破寺风飕飕。
琅邪山清风亭
张泽（宋代）

滁阳承乏多閒暇，时入山中访道安。
何处披襟却烦暑，清风亭上久盘还。
奉和鲁望四明山九题·樊榭
皮日休（唐代）

主人成列仙，故榭独依然。石洞哄人笑，松声惊鹿眠。
井香为大药，鹤语是灵篇。欲买重栖隐，云峰不售钱。
次韵子瞻病中赠提刑段绎
苏辙（宋代）

京东分东西，中划齐鲁半。
兄来本相従，路绝一长叹。
前朝使者还，手把新诗玩。
怜我久别离，卷帙为舒散。
谁言穷陋邦，得此唱酬伴。
相逢倾盖间，晤语何旦旦。
宦游少娱乐，缠缚苦文案。
能于王事余，时作楚词乱。
臂如近膏油，未肯忘濯盥。
贤豪真勉强，功业畏缭缓。
伊余独何为，旧籍西南贯。
窃禄未遑归，自笑嗟已懦。
方当四海寒，恋此一寸炭。
主倦客欲留，逡巡要夺馆。
奈何独见收，软言强温暖。
此意定难酬，还予授子粲。
次韵曾徽言桂浆
李纲（宋代）

金椀擎来碧玉浆，端令袢暑吸飞霜。何须社瓮曲蘖法，自带广寒风露香。

清入肺肝殊有韵，甘馀齿颊固难忘。七瓯已胜卢仝茗，似得仙人石髓尝。
望白云山有作
霍与瑕（明代）

跻攀复跻攀，遥望白云山。树色添新绿，花光带旧寒。

崔嵬俯瞰城头近，画图一幅玲珑甚。轻烟薄霭染诸峰，云容雾态看无尽。

忆昔开山安期翁，诛茅结屋翠微中。药炉九转真丹就，金阙千年姓字封。

仙踪一去三山外，芳流空有灵泉在。苍藤古木几经秋，梵宇禅宫相晻霭。

禅宫梵宇复荒凉，野草閒花只自香。满涧芝兰无去采，深山麋鹿有来场。

地补东南缺，天开邹鲁文。日月大明常普照，山河完气几时分。

光华晻映岩崖石，精采流辉成五色。坐啸天风处处春，行歌云水湾湾碧。

天风云水几徜徉，贝锦南箕争哆张。止棘青蝇随气候，高冈苞凤集朝阳。

只今风雨年年好，桃李经春花发早。古壑依依长绿苔，王孙冉冉游芳草。

人去人来春复春，一回一望一伤神。且将心上无穷事，付与山中一片云。
西园
韩维（宋代）

西园日修整，竹树相缀属。
春华犹未敷，气象郁函蓄。
密雨错远林，轻寒傍脩竹。
于此隐几坐，物我同一目。
弟妹四五人，时来问幽独。
我云忧与乐，在志所徇逐。
无厌万钟慊，有道一簟足。
置是不须议，春醪满樽绿。
戏郑申府
施肩吾（唐代）

年少郑郎那解愁，春来闲卧酒家楼。

胡姬若拟邀他宿，挂却金鞭系紫骝。
次韵李举之县丞秋日偶成 其一
洪适（宋代）

当年使节反穹庐，解绶归来得少娱。底事微官又萦缚，强颜文墨受意乌。
游熙六年端午帖子词·皇后合五首
崔敦诗（宋代）

鬭草人归午漏徐，宫帘不动玉窗虚。
旋开蕊笈寻仙典，闲点松腴试法书。
赠张绘秘教九题·诗壁
林逋（宋代）

数题留粉堵，还胜在屏风。
坐读棋慵下，眠看酒恰中。
僧房秋色冷，山驿晚阳红。
更有栖迟句，家徒一亩宫。
芭蕉
朱少游（宋代）

剪得西园一片青，故将来此恼诗情。
怪来昨夜窗前雨，减却潇潇数点声。
题渭桥图
刘基（明代）

百战平城愤未销，武皇赫怒属天骄。可怜陵树秋风后，貂帽驼裘拜渭桥。
次韵王大光见赠
卫博（宋代）

头角峥嵘冠八龙，相逢宛马昔从东。
披怀一笑交情重，转眼三年世事空。
浪迹偶登君子里，岁寒今见古人风。
新诗欲报非琼玖，涉猎由来愧吕蒙。
送沈先辈归送
罗隐（唐代）

青青月桂触人香，白苧衫轻称沈郎。好继马卿归故里，况闻山简在襄阳。

杯倾别岸应须醉，花傍征军渐欲芳。拟把金钱赠嘉礼，不堪栖屑困名场。
琴歌
白玉蟾（宋代）

月华飞下海棠枝，楼头春风鼓角悲。
玉杯吸乾漏声转，金剑舞罢花影移。
蘂珠仙子笑移烛，唤起苍潭老龙哭。
一片高山流水心，三奏霓裳羽衣曲。
初如古涧寒泉鸣，转入哀猿凄切声。
吟猱撚抹无尽意，似语如愁不可听。
神霄宫中归未得，天上此夕知何夕。
琼楼冷落琪花空，更作胡笳十八拍。
君琴妙甚素所悭，知我知音为我弹。
瑶簪琅佩不易得，渺渺清飚吹广寒。
人间如梦只如此，三万六千一弹指。
蓬莱清浅欲桑田，君亦辍琴我隐几。
为君歌此几操琴，琴不在曲而在心。
半颦如苦万绿缕，一笑不博千黄金。
我琴无徽亦无轸，瓠巴之外余可哂。
指下方尔春露晞，弦中陡觉和风紧。
琴意高远而飘飘，一奏令人万虑消。
凄凉孤月照梧桐，断续夜雨鸣芭蕉。
我琴是谓造化柄，时乎一弹混沌听。
见君曾是蘂珠人，欲君琴与造化并。
昔在神霄莫见君，蘂珠殿上如曾闻。
天上人间已如隔，极目霭霭春空云。
中秋咏怀借杜子美秋日述怀一百韵和寄柳州假鸣桑先生
徐威（明代）

异乡青嶂外，故里白云边。北极悬双眼，中秋度四年。
灯前横一剑，江浒宿孤船。玉露漙漙忌，金波炯炯然。
山风徒自溷，儒俗不同迁。对酒轻千日，论诗嗣百篇。
斫才犹见朴，礲智未成圆。自是穷荒地，谁怜落寞天。
梧桐床护满，蟋蟀井吟偏。何处寻灵运，无人问稚川。
寒岩巢燕别，疏竹网虫悬。市贾希求纸，民储寡守钱。
饔餐粗乃习，衣褐短堪怜。名谷非甘谷，称泉半盗泉。
土城门不警，竹屋壁常穿。钧石唯咨背，舆台只食肩。
戆呆千百种，秀敏几多员。猎野狐偕走，烧畲蚁并缘。
夸酣言沓沓，鼓饱腹便便。定静聋疑吹，晴明瞽讶烟。
立名甘在下，恃气或争前。肥丑红楼女，粗豪碧洞仙。
城隅频有约，淇水久相传。淰淰重岚晻，潺潺小涧湲。
背恩棠遂伐，忘义豆长煎。胥学凶如虿，无惭行有膻。
豚蹄祈殖谷，糟酒乐登筵。墉集欺猫鼠，林藏逐雀鹯。
礼罗谁共入，宪网底粗悛。腐木难胜斧，孤雏叵受鋋。
整冠迷狎李，称物昧持权。天德劳巡抚，人愚苦系挛。
树藩吁格逖，作县失烝蠲。平谳翻遗蠹，催科绝胜畋。
秽污无与汰，残忍复叨全。私有千端计，公无半语宣。
执鞭深结友，握椠恶亲贤。富视铜三百，贫量石二千。
中冓言可丑，有北尔当先。反笑人驽钝，私扬已骥翩。
谬为明舞态，暗弄卓奔弦。伪狗故盛衍，非鱼罔寄筌。
斯人宜罪也，夫我岂为焉。自昔图通变，而今谨折旋。
第令心怏怏，未极理玄玄。诸子新粱肉，群经旧井田。
鸾鸣将日近，鹏举欲云连。何苦原衣弊，难更肇锦鲜。
平澜寒负耒，阴壑夜鸣舷。冷落千军笔，纷披十样笺。
廉都多宠顾，贪守一拘牵。固谓身无绌，原来命独邅。
昆山宁玉弃，合浦敢珠捐。踧蹜腾高浪，参差始碧涟。
悠悠江至澧，浩浩洛吞瀍。对客封佳句，思亲梦故阡。
甘心和氏璞，陶面祖生鞭。嫫母声兼恶，南威色丧娟。
嗷嗷秋塞雁，嘒嘒晚林蝉。传世心如锦，回天力未绵。
马融先解帐，郑老疾推毡。幼子摊书籍，娇妻问翠钿。
乾坤无广厦，风雪压危椽。泛慕沧溟际，行思岱岳巅。
五穷延使坐，三疾强令痊。日啖如瓜枣，时寻在火莲。
拒随昌寓乘，嬉射长房拳。逼侧悲图骏，徘徊笑卜鳣。
敛容过土梗，负汗逐罗鞯。灸热谁何焰，随流恁地涓。
摘苹聊涉沚，务稼暂依堧。缅为知心惜，难纾渴思缠。
晴冈灵凤哑，旱岁老龙眠。恶守邪溪黑，勤磨大道坚。
胸襟真濩落，翰墨独瑰妍。既作鹏同起，休论鷃旂翾。
数精卑一行，词正狭优旃。气象凌秋汉，光华逼斗躔。
居今仍齿齿，览古愈虔虔。珍敌西南美，雄排左右甄。
上台凝望锐，寄字远求骈。京赋人争写，麟经手续编。
小官居不愠，健笔秉须专。白下岩鸣铎，长沙省佩弦。
杖明诛琐伯，吐爱学乘禅。尔雅言言熟，传灯字字诠。
贾生谗自汉，郭隗起无燕。门弟怀明道，家人念闵骞。
久孤黔首恋，肯与瘴江延。写别衣皆泪，求亲道欲涎。
山长空寄鲤，春尽好闻鹃。牛女缡犹结，参商毂怎旋。
荡舟如得奡，辟谷苟缝佺。阊阖须臾启，文昌瞬息褰。
世间惊两鸟，眼底尽飞鸢。脱后前人步，终贻半世愆。
酉山书每附，浯石颂宜镌。处处青春在，年年碧草芊。
壮心期不已，浩气亮非孱。韩柳拚来择，萧曹幸免铨。
枕头
释慧开（宋代）

轮回根本，莫著相好。铁脊梁汉，因他放倒。
圣政更新诏书正告讦之罪因得小诗十首
韩元吉（宋代）

刺字几漫冠欲尘，向来浮薄自纷纷。
尔曹胸次多周孔，忍作铜山破贼文。
林酒仙祠
释居简（宋代）

百丈古规绳，蹉讹尺到寻。可曾知稼穑，多是少丛林。

有迹从人议，无心与俗沉。太湖吞弗尽，哆口到如今。
至伏以时雪普沾天颜兑悦特就图书之府广延儒
李至（宋代）

尽日霏霏洒禁闱，蓬山高会各增辉。
数行御札鸾凰舞，一幅天增锦绣飞。
席上共惊飘粉絮，笔头争看落珠玑。
兰台老监虽多病，为感君恩亦醉归。
高洁堂来见因次前韵三首
陈著（宋代）

室如晦处有通光，内外相须是直方。
认取青毡为旧物，要看鸣凤在朝阳。
两峰言旋叠前韵叙别
谢迁（明代）

旌旆悠悠拂晓霜，河梁携手思茫茫。家依海峤惭荒僻，路隔江关奈阻长。

蹇步可能追逸乘，离筵犹共促吟床。香山社会从今始，松竹梅花耐晚芳。
送张逸人二首
夏竦（宋代）

徘徊独鹤翻清景，容曳孤云下绛霄。
朝市山林本无异，前贤出处尽逍遥。
雪中月波即事
葛绍体（宋代）

天地黯淡疑古初，远近依约垂冰壶。
楼阁突兀撑蘧庐，林阜参差自萦纡。
极目似接沧溟虚，流水迤逦随城隅。
客舟飘飖帆影孤，紫幕半罩推蓬图。
须臾四面云糢糊，舞风片片细和粗。
带雨点点密更疎，阵复一阵低匀铺。
梅腮破红笑卷舒，柳眼含赤窥荣枯。
水鸭飞去投平芜，野雁鸣来落寒芦。
巷妪追逐携双姝，巧花入时压鬓梳。
艳歌逸响龡笙竽，酒酣意气高阳徒。
莼盘快斫松江鲈，茶鼎渐融女墙酥。
驾言旋返日已晡，马骄不羡灞桥驴。
人言雪瑞庆农夫，况此连雪祥可符，
黄土耕桑拱行都。
送虞部元员外赴阙
宋庠（宋代）

泥检封香矞露浓，汉庭新册潁川功，
朱轓按俗麟符郡，青被为郎斗籍宫。
俭幕卷云宾履隔，郢楼翻雪饯壶空。
明光伏奏前斯近，备对芳兰溢握红。
是夕阴霾无月诸子酣饮夜分而唐祝两生不至命小奚奏乐侑觞拈韵得中字即席赋
胡应麟（明代）

曳履南楼兴未终，胡床相对一尊同。霜飞玉宇秋将半，露湿瑶台夜正中。

绕树参差飞倦鹊，衔芦嘹呖坠征鸿。更阑竞奏霓裳曲，谁唤嫦娥出海东。
次韵应诚则次杨君贵来求乃父长卿墓铭
陈著（宋代）

眼中宿草感怀长，听彻啼鹃送洛阳。
萍世生涯随日异，花崖门洛尚风光。
心知父志能全我，文得家传早擅场。
天也有人方寸事，本根深处自流芳。
僧金河戍客
雍陶（唐代）

惯猎金河路，曾逢雪不迷。射雕青冢北，走马黑山西。

戍远旌幡少，年深帐幕低。酬恩须尽敌，休说梦中闺。
郭次甫往游玄岳过金陵见寄用韵遥答
欧大任（明代）

片帆不住楚江舟，嵾岭西寻最上头。金涧松杉千瀑下，玉霄台殿五云流。

书成薤叶僧能乞，杖借榔枝客共游。肯过茅君双白鹤，愿从人代访丹丘。
寄题杭州通判胡学士官居诗四首·凤咮堂
文同（宋代）

胡侯外补来钱塘，所居之山名凤凰。
不知元本发何处，蛇颈鱼凤盘高冈。
婆娑欲下大江饮，万里一息头低昂。
谁将浮图压两翅，直使贴地不得翔。
前人眼俗不知顾，会有贤者来形相。
怜汝困欲共汝语，故近汝咮营斯堂。
起居饮食不离上，外孰有耳听琅琅。
应云汝德未衰在，旦暮可起鸣朝阳。
庵居杂咏九首 其四
张继先（宋代）

长松偃蹇不依林，枝干高盘千亩阴。昨夜酒醒风雨急，半空彷佛听龙吟。
一翦梅（赠紫云友）
葛长庚（宋代）

剑倚青天笛倚楼。云影悠悠。鹤影悠悠。好同携手上瀛洲。身在阎浮。业在阎浮。

一段红云绿树愁。今也休休。古也休休。夕阳西去水东流。富又何求。贵又何求。
新凉 其一
陈樵（元代）

夜来窗户凉，一枕听秋雨。晓起绝飞埃，门前有流水。
梦锡杨节之孙昌龄见过小饮
孔平仲（宋代）

梦锡更时事，恢然君子儒。节之琼树枝，秀气发扶疏。

昌龄出相家，谦谨乃绳枢。三人于交游，得一固有馀。

日暮俱访我，止驾共踌躇。四天忽阴沉，风声若江湖。

寒色尚可畏，促膝同附炉。高密酒虽贵，为君开一壶。

拳栗自东越，殷榴从上都。羹烹历山蕈，脍斫注沟鱼。

鲜蛤寔海错，肥羊非市屠。后食淮南莼，此皆北所无。

主人不敢爱，且以为宾娱。梦锡饮中豪，节之亦其徒。

昌龄稍奸黠，我劝势颇粗。左手扼其肩，右手进觥盂。

勉强为我尽，淋漓满衣裾。醉坐各忘去，蓬烛已见跗。

幽谈入鬼怪，巧谑相揶揄。勿言轻此乐，此乐胜笙竽。

明朝酒醒后，相对礼如初。
解冤结 景金本注云，三首本名解佩令 赠醮
丘处机（宋代）

山河已定，干戈不起，太平时、八方和义。斋醮频修，盛答报、虚空天地。谢洪恩、暗中慈惠。千年一遇，神仙出世。幸遭逢、莫生轻易。供养精严，但一岁、胜如一岁。遇良辰、大家沉醉。
寄张徵古
沈如筠（唐代）

寂历远山意，微冥半空碧。绿萝无冬春，彩云竟朝夕。

张子海内奇，久为岩中客。圣君当梦想，安得老松石。
南迁途中作七首。登七盘岭二首
吴融（唐代）

才非贾傅亦迁官，五月驱羸上七盘。

从此自知身计定，不能回首望长安。

七盘岭上一长号，将谓青天鉴郁陶。

近日青天都不鉴，七盘应是未高高。
偈十首
释正觉（宋代）

男子身中入正定，女子身中从定起。
一尘入正受，诸尘三昧起。
展翅奔腾六合云，抟风鼓荡四溟水。
游雍丘燕溪分韵作
贺铸（宋代）

舍辔步平陆，解襟俯清池。
微风度修竹，瑟瑟生沦漪。
梨华照晴影，暖雪正纷披。
把酒久沈想，况与玉人期。
句
谌祜（宋代）

世情江水淡，心事海鸥知。
用大名诸公唱和韵送别少逸 其四
王安中（宋代）

迩来走笔吟，别后随手散。收拾亦安用，半是谐谑间。

不能所作工，要解风水涣。莫以人废言，遂忽博士谩。
句
赵知军（宋代）

战血肥春草，妖魂附野狐。
风吹沙草落日黄，鸦啄髑髅飞不起。
卜算子·半破玉梅春
佚名（宋代）

半破玉梅春，小簇金莲炬。结裹风流倬底郎，直入阳台去。休诧鹊桥仙，说甚缑山侣。便合齐眉八百年，个是真仙子。
感春
施宜生（金朝）

感事伤怀谁得知，故园閒日自晖晖。
江南地暖先花发，塞北天寒迟雁归。
梦里江河依旧是，眼前阡陌似疑非。
无愁只有双蝴蝶，解趁残红作阵飞。
题昭君画卷五绝 其三
陆文圭（元代）

青冢千年恨不埋，琵琶马上几时回。宇文高氏争雄日，突厥柔然献女来。
鹧鸪天（败棋赋梅雨）
辛弃疾（宋代）

漠漠轻阴拨不开。江南细雨熟黄梅。有情无意东边日，已怒重惊忽地雷。

云柱础，水楼台。罗衣费尽博山灰。当时一识和羹味，便道为霖消息来。